b"\n_START_ARTICLE_\nGeodiversitat\n_START_PARAGRAPH_\nLa geodiversitat \xc3\xa9s el conjunt de la varietat o diversitat geol\xc3\xb2gica d'una regi\xc3\xb3 o territori, tenint en compte elements com estructures sediment\xc3\xa0ries o tect\xc3\xb2niques, materials, com roques, f\xc3\xb2ssils o s\xc3\xb2ls, i incloent-hi els trets geomorfol\xc3\xb2gics del relleu i els recursos naturals energ\xc3\xa8tics i h\xc3\xaddrics. La seva magnitud dep\xc3\xa8n de la freq\xc3\xbc\xc3\xa8ncia i distribuci\xc3\xb3 d'aquests elements i del registre de la hist\xc3\xb2ria geol\xc3\xb2gica regional._NEWLINE_La geodiversitat d'una zona \xc3\xa9s el reflex de la seva hist\xc3\xb2ria geol\xc3\xb2gica, el resultat de milions d'anys de processos i esdeveniments geol\xc3\xb2gics, tals com la sedimentaci\xc3\xb3, deformaci\xc3\xb3 tect\xc3\xb2nica, plutonisme, metamorfisme, vulcanisme, transgressions i regressions marines, diag\xc3\xa8nesi, erosi\xc3\xb3, etc., que queden registrats f\xc3\xadsicament a les roques. Pot ser quantificada, ja que est\xc3\xa0 formada per elements geol\xc3\xb2gics, que es mostren en afloraments o formes del relleu amb l\xc3\xadmits finits, mesurables, permetent estimar la seva freq\xc3\xbc\xc3\xa8ncia, distribuci\xc3\xb3 i fer comparacions entre diferents regions. No es distribueix ni s'estudia arreu del planeta de manera homog\xc3\xa8nia; la identificaci\xc3\xb3 de punts cr\xc3\xadtics de geodiversitat pot ser indicativa no sols de la seva distribuci\xc3\xb3, sin\xc3\xb3 tamb\xc3\xa9 d'iniciatives de geoconservaci\xc3\xb3; en aquest sentit, val la pena destacar que la biodiversitat d'un ecosistema es deu, en part, a la geologia subjacent."